ΚΑΝΟΝΙΣΜΟΣ (ΕΟΚ) αριθ. 3254/91 ΤΟΥ ΣΥΜΒΟΥΛΙΟΥ της 4ης Νοεμβρίου 1991 για την απαγόρευση της χρήσης παγίδων με σιαγόνες και της εισόδου στην Κοινότητα γουνών και μεταποιημένων προϊόντων από ορισμένα είδη άγριων ζώων καταγωγής χωρών όπου συλλαμβάνονται με παγίδες με σιαγόνες ή με μεθόδους που δεν είναι σύμφωνες με τα διεθνώς συμφωνηθέντα πρότυπα μη βάναυσης παγίδευσης

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 130 P,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι η σύμβαση της Βέρνης της 19ης Σεπτεμβρίου 1979 περί της διατηρήσεως της αγρίας ζωής και του φυσικού περιβάλλοντος της Ευρώπης, την οποία συνήψε η Ευρωπαϊκή Οικονομική Κοινότητα με την απόφαση 82/72/ΕΟΚ (4), απαγορεύει για ορισμένα είδη τη χρήση κάθε μέσου που επιτρέπει την άνευ επιλογής σύλληψη και θανάτωση, συμπεριλαμβανομένων των παγίδων, στις περιπτώσεις που οι παγίδες αυτές χρησιμοποιούνται για μεγάλης εκτάσεως ή άνευ επιλογής σύλληψη ή θανάτωση-

ότι η απαγόρευση της παγίδας με σιαγόνες θα έχει θετικά αποτελέσματα για τη διατήρηση των απειλουμένων με εξαφάνιση ειδών αγρίας πανίδας τόσο στο εσωτερικό της Κοινότητας όσο και εκτός αυτής, συμπεριλαμβανομένων των ειδών που προστατεύονται δυνάμει του κανονισμού (ΕΟΚ) αριθ. 3626/82 (5)- ότι προχωρεί ήδη η έρευνα για την ανάπτυξη μη βάναυσων μεθόδων παγίδευσης και ότι η Κοινότητα θα λάβει υπόψει τις σχετικές εργασίες του Διεθνούς Οργανισμού Τυποποίησης-

ότι, προκειμένου να προστατευθούν κατάλληλα τα είδη αγρίας πανίδας και να αποφευχθεί στρέβλωση του ανταγωνισμού, πρέπει να εξασφαλιστεί ότι τα σχετικά μέτρα εξωτερικού εμπορίου θα εφαρμόζονται ομοιόμορφα σε όλη την Κοινότητα-

ότι, επομένως, πρέπει να απαγορευθεί η χρήση παγίδων με σιαγόνες στην Κοινότητα και ότι πρέπει να ληφθούν μέτρα για την απαγόρευση της εισαγωγής γουνών από ορισμένα είδη ζώων όταν κατάγονται από χώρα όπου χρησιμοποιείται ακόμη η παγίδα με σιαγόνες ή όπου οι μέθοδοι παγίδευσης δεν συμφωνούν με τα διεθνώς συμφωνηθέντα πρότυπα μη βάναυσης παγίδευσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τους σκοπούς του παρόντος κανονισμού, νοείται ως "Παγίδα με σιαγόνες": μηχανισμός που έχει σχεδιαστεί για να συγκρατεί ή να συλλαμβάνει ένα ζώο με τη βοήθεια σιαγόνων οι οποίες κλείνουν σφικτά γύρω από ένα ή περισσότερα μέλη του ζώου, εμποδίζοντας το μέλος ή μέλη να αποδεσμευθούν.

Άρθρο 2

Η χρήση παγίδων με σιαγόνες απαγορεύεται στην Κοινότητα το παγίδων με αργότερο από την 1η Ιανουαρίου 1995.

Άρθρο 3

1. Η είσοδος στην Κοινότητα γουνών από τα είδη των ζώων που περιλαμβάνονται στο παράρτημα Ι και άλλων εμπορευμάτων που απαριθμούνται στο παράρτημα ΙΙ, εφόσον περιέχουν γούνες των ειδών που αναφέρονται στο παράρτημα Ι, απαγορεύεται, από την 1η Ιανουαρίου 1995, εκτός εάν η Επιτροπή έχει διαπιστώσει, με τη διαδικασία που προβλέπεται στο άρθρο 5, ότι στη χώρα καταγωγής των γουνών:

- ισχύουν κατάλληλες διοικητικές ή νομοθετικές διατάξεις που απαγορεύουν τη χρήση της παγίδας με σιαγόνες, ή ότι

- οι μέθοδοι παγίδευσης που χρησιμοποιούνται για τα είδη που αναφέρονται στο παράρτημα Ι ανταποκρίνονται στα διεθνώς συμφωνηθέντα πρότυπα μη βάναυσης παγίδευσης.

Η Επιτροπή θα δημοσιεύση στην Επίσημη Εφημερίδα των Ευρωπαϊκών Κοινοτήτων τον κατάλογο των χωρών οι οποίες πληρούν τουλάχιστον έναν από τους όρους που αναφέρονται στο πρώτο εδάφιο.

2. Η απαγόρευση που αναφέρεται στην παράγραφο 1 αναστέλλεται για περίοδο ενός έτους, η οποία λήγει στις 31 Δεκεμβρίου 1995, εφόσον η Επιτροπή έχει διαπιστώσει πριν από την 1η Ιουλίου 1994, με τη διαδικασία που προβλέπεται στο άρθρο 5 και βάσει εξέτασης που διενεργεί σε συνεργασία με τις αρμόδιες αρχές των ενδιαφερόμενων χωρών, ότι έχει σημειωθεί ικανοποιητική πρόοδος όσον αφορά την ανάπτυξη μη βάναυσων μεθόδων παγίδευσης στην επικράτειά τους.

Άρθρο 4

Οι χώρες οι οποίες, μετά την 1η Ιανουαρίου 1995, εξάγουν ή επανεξάγουν στην Κοινότητα οποιοδήποτε από τα εμπορεύματα που απαριθμούνται στο παράρτημα ΙΙ, εφόσον περιέχουν γούνες των ειδών που αναφέρονται στο παράρτημα Ι, πρέπει να πιστοποιούν ότι οι εν λόγω γούνες κατάγονται από χώρα που περιλαμβάνεται στον κατάλογο του άρθρου 3 παράγραφρος 1 δεύτερο εδάφιο ή που απολαύει αναστολής σύμφωνα με το άρθρο 3 παράγραφος 2.

Η Επιτροπή καθορίζει, με τη διαδικασία που προβλέπεται στο άρθρο 5, τους κατάλληλους τύπους για την πιστοποίηση αυτή.

Άρθρο 5

Για τους σκοπούς του άρθρου 3, η Επιτροπή επικουρείται από την επιτροπή που έχει συσταθεί δυνάμει του άρθρου 19 του κανονισμού (ΕΟΚ) αριθ. 3626/82.

Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Η γνώμη διατυπώνεται με την ειδική πλειοψηφία που προβλέπεται στο άρθρο 148 παράγραφος 2 της συνθήκης, για την έκδοση των αποφάσεων που καλείται να λάβει το Συμβούλιο βάσει προτάσεως της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στη ψηφοφορία.

Η Επιτροπή θεσπίζει τα προτεινόμενα μέτρα όταν είναι σύμφωνα με τη γνώμη της επιτροπής.

Όταν τα προτεινόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

Εάν το Συμβούλιο δεν αποφασίσει εντός περιόδου τριών μηνών από την ημερομηνία που του υποβλήθηκε η πρόταση, τα προτεινόμενα μέτρα θεσπίζονται από την Επιτροπή.

Άρθρο 6

Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Νοεμβρίου 1991. Για το Συμβούλιο

Ο Πρόεδρος

H. VAN DEN BROEK

(1) ΕΕ αριθ. C 134 της 31. 5. 1989, σ. 5 και ΕΕ αριθ. C 97 της 13. 4. 1991, σ. 10. (2) ΕΕ αριθ. C 260 της 15. 10. 1990, σ. 24. (3) ΕΕ αριθ. C 168 της 10. 7. 1990, σ. 32. (4) ΕΕ αριθ. L 38 της 10. 2. 1982, σ. 1. (5) ΕΕ αριθ. L 384 της 31. 12. 1982, σ. 1.

ΠΑΡΑΡΤΗΜΑ Ι

Κατάλογος των ειδών στα οποία αναφέρεται το άρθρο 3 παράγραφος 1

Κάστωρ: Castor canadensis Βίδρα του Καναδά: Lutra canadensis Κογιότ: Canis latrans Λύκος: Canis lupus Λυγξ: Lynx canadensis Λυγξ ο ερυθρός: Felis rufus Ικτίς η ζιβελίνη (σαμούρι): Martes zibellina Προκύων: Procyon lotor Μοσχόμυς: Ondatra zibethicus Ψαροφάγος: Martes pennanti Ασβός: Taxidea taxus Ικτίς: Martes americana Ερμίνα: Mustela erminea

ΠΑΡΑΡΤΗΜΑ ΙΙ

Άλλα εμπορεύματα στα οποία αναφέρεται το άρθρο 3 παράγραφος 1

Κωδικός ΣΟ Περιγραφή εμπορευμάτων ex 4103 Άλλα δέρματα ακατέργαστα (νωπά ή αλατισμένα, αποξεραμένα, διατηρημένα με ασβέστη, με άλλα διατηρητικά διαλύματα ή αλλιώς διατηρημένα, αλλά όχι δεψασμένα ούτε περγαμηνοειδή, ούτε παρασκευασμένα με άλλο τρόπο), έστω και αποτριχωμένα ή σχισμένα κατά μήκος, άλλα από εκείνα που αποκλείονται στη σημείωση 1 στοιχεία β) ή γ) του κεφαλαίου 41 ex 4103 90 00 Άλλα ex 4301 Γουνοδέρματα ακατέργαστα (στα οποία περιλαμβάνονται και τα κεφάλια, ουρές, πόδια και άλλα κομάτια που μπορούν να χρησιμοποιηθούν στην κατασκευή γουνοδερμάτων), άλλα από τα ακατέργαστα δέρματα των κωδικών ΣΟ 4101, 4102 ή 4103 ex 4301 40 00 Καστόρων, ολόκληρα, έστω και χωρίς κεφάλια, ουρές ή πόδια ex 4301 80 Άλλα γουνοδέρματα, ολόκληρα, έστω και χωρίς κεφάλια, ουρές ή πόδια ex 4301 80 50 Άγριων αιλουροειδών ex 4301 80 90 Άλλων ex 4301 90 00 Κεφάλια, ουρές, πόδια και άλλα κομάτια που μπορούν να χρησιμοποιηθούν στην κατασκευή γουνοδερμάτων ex 4302 Γουνοδέρματα δεψασμένα ή κατεργασμένα ( στα οποία περιλαμβάνονται και τα κεφάλια, ουρές, πόδια και άλλα κομάτια αποκόμματα και απορρίματα) που δεν έχουν συναρμολογηθεί ή έχουν συναρμολογηθεί (χωρίς προσθήκη άλλων υλών), άλλα από εκείνα του κωδικού ΣΟ 4303: - Γουνοδέρματα ολόκληρα, έστω και χωρίς κεφάλια, ουρές ή πόδια, που δεν έχουν συναρμολογηθεί ex 4302 19 Άλλα ex 4302 19 10 Καστόρων ex 4302 19 70 Άγριων αιλουροειδών ex 4302 19 90 Άλλων ex 4302 20 00 Κεφάλια, ουρές, πόδια και άλλα κομάτια, αποκόμματα και απορρίματα, που δεν έχουν συναρμολογηθεί ex 4302 30 Γουνοδέρματα ολόκληρα και τα κομάτια και απορρίματά τους, που έχουν συναρμολογηθεί ex 4302 30 10 Δέρματα με την ονομασία "επιμηκυνθέντα" Άλλα ex 4302 30 35 Καστόρων ex 4302 30 71 Άγριων αιλουροειδών ex 4302 30 75 Άλλων ex 4303 Ενδύματα, εξαρτήματα της ένδυσης και άλλα είδη, από γουνοδέρματα ex 4303 10 Ενδύματα και εξαρτήματα της ένδυσης ex 4303 10 90 Άλλα ex 4303 90 00 Άλλα